Undersøkelse: Folk flest er på hytta
Fire av fem nordmenn tilbringer påsken i Norge, og folk flest er på hytta, viser den siste undersøkelsen TNS Gallup har gjort for NHO Reiseliv. Finn din fjellpåske her. Undersøkelsen bekrefter at hytteferie står sterkt i Norge: Tre av fem nordmenn som tilbringer påsken her i landet, er på hytta. Antallet nordmenn på påskeferie i Norge er høyere i år enn i fjor. I Påsken 2014 var 76 prosent av oss i Norge. I år er 81 prosent nordmenn på ferie i eget land. – Vi håper på knallvær og tusenvis av gjester som koser seg på fjellet i påsken. Du trenger ikke reise langt for å oppleve magisk påskestemning, fastslår administrerende direktør i NHO Reiseliv, Kristin Krohn Devold. NHO Reiselivs undersøkelse viser også at skiaktiviteter blir stadig viktigere i påsken. Mens bare 30 prosent planla å stå eller gå på ski i fjor, svarte 37 prosent at dette var noe de skulle gjøre i årets påske. – Opplevelser blir stadig viktigere for oss, og vi må kjenne fysisk at vi har en opplevelse. Vi vil bruke kroppen og gjerne føle oss sunne, dermed ser vi også at aktiviteter som ski blir stadig mer populært. For mange av oss er det avgjørende å bruke ferier og helger til å røre oss, og da finnes det jo ikke noe bedre enn å spenne på seg skiene på en strålende påskedag og nyte vakker, norsk natur, sier Krohn Devold. Til tross for at tre av fem bor på privat hytte når de påskeferierer i Norge, nyter reiselivsnæringen godt av at flere tilbringer ferien her hjemme. Nesten halvparten av de spurte i undersøkelsen sier at de helt sikkert eller sannsynligvis kommer til å spise på lokal kafé eller restaurant i påsken. I aldersgruppen under 30 år sier tre av fem at de kommer til å spise ute. – For norsk reiseliv er det svært positivt at flere tilbringer tid i eget land. Om vi overnatter på hytta, spiser vi gjerne ute på den lokale restauranten, står i alpinbakken eller tilbringer en dag på spa, sier Krohn Devold.* Tre av fem nordmenn reiser bort i hele eller deler av påskeferien. * De fleste som tar ferie i hele påsken bor i Oslo og Akershus eller i Nord-Norge. * 81 prosent ferierer i Norge, mens 12 prosent ferierer i et annet europeisk land. * Nesten halvparten av dem som ferierer i Norge tilbringer ferien på Østlandet. * Av dem som tilbringer påskeferien i Norge bor tre av fem på hytta. * En av fem på Norges-ferie bor hos familie eller venner. * Nesten to av fem (37 prosent) skal stå eller gå på ski, mens nesten like mange (34 prosent skal gjøre andre friluftsaktiviteter. * Nesten halvparten av dem som ferierer i Norge skal helt sikkert eller sannsynligvis spise ute. * Tre av ti (34 prosent) som ferier utenlands er på storbyferie. * Litt færre (25 prosent) skal på sol- og badeferie. * To av fem som er på ferie i utlandet bor på hotell. Kilde: TNS Gallup for NHO Reiseliv
Sitter du på hytta og leser VG akkurat nå, er du i godt selskap. selskap.